Ge HIV/Aids e tsena bophelong bja gago …

Ga se wa lebalwa

Mohlomongwe o yo mongwe wa ba dimilione mo nageng ya rena bao HIV/Aids e fetogile nnete yeo e sa fetolwego. Go no swana le ba bantši bao ba amilwego ke HIV/Aids, o ka ikhwetša o le ntweng ya maikutlo go swana le dihlong, pefelo le gona go ikwa o nolegile mooko le go timela, mola o na le poifo ya gore wena goba bao ba lego kgauswi le wena ba tla hlokomologwa.

Modimo o a hlokomela!

Bibele e re bontšha gore Modimo o na le lerato leo le ikgethilego ebile o hlokomela bao ba hlokomologilwego le go phaelwa thoko ke setšhaba. Ge o ikwa o hlokomologilwe, Modimo o a go fihlelela:

Modimo ke setšhabelo sa rena le maatla a rena;

ke komana madulaabapile mabakeng a mathata.

DIPESALOME 46:1

“Etlang go nna bohle ba le lapilego gape le imelwago, gomme ke tla le khutšiša. Phelang ka dithuto tša ka, gomme le ithuteng ka nna, ka gobane ke yo botho, ke wa pelo ya boikokobetšo, gomme ke tla le khutšiša. Gobane go phetha tše ke le rutago tšona ga go bothata, le mediro ye ke le fago yona go bonolo go e dira.”

MATEU 11:28-30

Jesu o tlile lefaseng le go tla go ba Mophološi wa lona, e sego Moahlodi

“Gobane Modimo o ratile lefase kudu mo a ilego a ba a le fa Morwa wa gagwe a le noši, gore mang le mang yo a dumelago go yena a se lahlege, eupša a be le bophelo bjo bo sa felego. Gape Modimo ga se a roma Morwagwe lefaseng gore a tle a le ahlole, o mo romile gore a tle a le phološe.

“Yo a dumelago go Morwa wa Modimo a ka se ahlolwe.”

JOHANESE 3:16-18a

Fela ke a tseba gore mafelelong Modimo o tla nkemelela ge a ahlola lefase.

Le ka morago ga ge letlalo la ka le llwe ke bolwetši,

ke tla bona Modimo ke sa phela.

Ke tla iponela yena ka mahlo a ka, gomme yena e ka se be mošele.

Ke mo hlolosetše ka pelo ya ka ka moka.

JOBO 19:25-27

Thapelo ya kholofelo go bao ba tlaišegago

Le se ke la boifa –

ke na le lena!

Le se ke la lealea –

ke nna Modimo wa lena!

Ke a le tiiša, ke a le thuša,

ke a le šireletša,

ke le hlakodiša ka maatla a ka.

JESAYA 41:10

Yena Morena wa khutšo a fele a le fa khutšo le ka mekgwa yohle.

2 BATHESALONIKA 3:16a

Founela Mogalathušo wa Aids go: 0800 012 322 goba kereke ya geno go hwetša keletšo.

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app